Izvor: Tanjug/Tanja Valič

Najviši organi gradske vlasti u Beogradu stoje iza rušenja u Savamali i oni će snositi odgovornost, rekao je Vučić. Siguran sam da njihov motiv nije bio loš, čistili su, čisteći nešto od kriminalaca koji su zloupotrebili taj deo, ali to ne sme tako da se radi, naveo je Vučić.

Mislim da je njihov motiv bio da rade najbolje za grad i državu, to ja mislim, a nadležni će utvrditi koja dela su počinjena, dodao je.

Važno je da građanima kažemo istinu, ključne su stvari istina i poverenje, rekao je Vučić. Došao sam da govorim zbog običnih građana koji su iskreno bili zabrinuti zbog onoga što se dešavalo u toj noći, naveo je.

On je rekao da neće iznositi detalje, jer će o tome govoriti policija i tužilaštvo.

Na pitanje da li Siniša Mali ima i dalje njegovo poverenje, kad kaže da su odgovorne gradske vlasti, on je rekao da ne poznaje gradonačelnika koji je uradio toliko za Beograd kao Siniša Mali.

Uvek ima političke odgovornosti. Ja sam je jednim delom preuzeo na sebe, kaže Vučić.

"On je uspeo da spusti deficit grada sa 21 na 6,5 odsto i dalje će da spušta", rekao je i dodao da je zaslužan za čistiji Beograd, za to što grad ima manji dug.

Dodao je, između ostalog, i da je Siniša Mali odgovoran za više kranova u Beogradu, ulica i puteva u selima oko grada.

Dodao je da su pojedinci govorili da su ljude tukli te noći, što, kako navodi, nije istina.

Rekao je da će nadležni organi reagovati, a da je na njima da li će to biti za tri, četiri ili pet dana.

"Znam da nikakvog vezivanja nije bilo... Znam da je bilo fantomki jer su dva čoveka to potvrdila, bilo je dva svedoka, ali nikakvog vezivanja nije bilo", rekao je Vučića.

00:00 Izvor: N1

Za policiju ne znam ništa, siguran sam da policija nije učestvovala u izvršenju delu, ali da li je bilo propusta u delovanju, videćemo, rekao je mandatar. Rekao je da ukoliko to nadležni organi budu utvrdili, svi će snositi odgovornost.

Na pitanje da li će biti političke odgovornosti, rekao je da uvek ima političke odgovornosti. "Ja sam je jednim delom preuzeo na sebe".

"U vrhu gradske vlasti sede ljudi koji nisu imali pod kontrolom medije, nisu dovoljno fensi, valjda što su podržavali Vladu Srbije i SNS", rekao je Vučić i istakao da njihovi rezultati o tome govore.

Indicije sam imao odavno, a saznanja i delimična saznanja od skoro, ponašao sam se odgovorno, naveo je.

"Zadovoljan sam što sam rekao istinu i što ćemo nstaviti da radimo projekat Beograd na vodi, što će to biti najlepša obala u Evropi od najružnije obale u Evropi", dodao je.

Govoreći o vlasnicima objekata, Vučić je rekao da postoje dokazi da su tražili pare i da su govorili da nikada neće da se sklone dok ne dobiju pare za svoje nelegalno izgrađene objekte. Kako je naveo "obraćali su se i istitucijama" sa tim zahtevima.

Iz Višeg javnog tužilaštva za Betu su ranije danas reklli da nemaju nove informacije o slučaju "Savamala", kada su ljudi s fantomkama rušili objekte u toj beogradskoj četvrti.

U noći između 24. i 25. aprila osobe maskirane fantomkama su bagerima porušile objekte u Hercegovačkoj ulici, odmah pored budućeg gradilišta "Beograda na vodi".

Izvor: Tanjug/Tanja Valič

POVEZANE VESTI Sve o slučaju Savamala čitajte OVDE

Mandatar za formiranje nove Vlade izjavio je 29. maja da će nadležne službe za desetak dana saopštiti ko je rušio u Savamali i po čijem nalogu i dodao da je u događajima u Savamali učestovalo između devet i 11 maskiranih osoba, a ne 30, kako je ranije bilo rečeno.

Građani su te noći pozivali policiju i prijavljivali da ih te osobe maltretiraju, vezuju, ispituju i oduzimaju lične stvari, ali policija nije reagovala, već ih je upućivala na Komunalnu policiju.

Zaštitnik građana Saša Janković objavio je izveštaj o kontroli rada policije te noći, iz kojeg se vidi da je iz vrha policije službenicima naređeno da tako postupaju a načelnik Komunalne policije Nikola Ristić je u razgovoru s Jankovićem tvrdio da građani nisu pozivali Komunalnu policiju, iako se pokazalo suprotno.

Vučić je ranije rekao da nije pročitao izveštaj Saše Jankovića, koji je utvrdio da se policija nije odazivala na pozive građana povodom rušenja u Savamali, ali da je svima rekao da postupaju po uputstvima zaštitnika građana.

U međuvremenu je jedan od svedoka, čuvar objekata u Savamali Slobodan Tanasković, koji je rekao da je te večeri bio vezan i maltretiran, umro na VMA.

Ministar zdravlja Zlatibor Lončar rekao da je uvidom u karton video da Tanasović nije umro od posledica zlostavljanja.

Povodom rušenja u Savamali građani su do sada organizovali tri protesta a naredni je najavljen za subotu, 11. jun.

Novinari ponovo tema na Vučićevoj konferenciji

I ovoga puta Vučićeva tema su bili novinari - Istinomer je pitao ko njima meri istinu, RTS zašto nikada nije objavljen snimak prebijanja Milanovića, i naveo da ih ne interesuje ko su kriminalci koji su prebijali Milanovića i koji su iznosili slike, dodao je da novinare ni danas ne interesuje "ko je ubio Gavrilovića, ko su kriminalci koji su preskakali ogradu a kasnije i ubili premijera Zorana Đinđića..."

On tvrdi da mnoge novinare ne interesuju ni protivpravna hapšenja ni ubistva. "A gorite od želje da saznate o rušenju bespravnih objekata", naglasio je. Komentarišući dalje izbor novinarskih tema rekao je: "Pustili ste snimak kako mi tuku rođenog brata kako ga bezmalo ubijaju na ulici, od toga ste napravili temu, da je kriminalac... Da li je imao ličnu kartu ili nije imao ličnu kartu.. Pa šta ako nije imao ličnu kartu, jel trebalo da ga ubiju".